### NN 77/2015 (15.7.2015.), Pravilnik o postupku izbora i načinu rada udruga registriranih za obavljanje djelatnosti iz područja zaštite ljudskih prava i neovisnih stručnjaka u Nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja

PUČKI PRAVOBRANITELJ

1478

Na temelju članka 6. Zakona o nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja (»Narodne novine«, broj 18/11 i 33/15), pučki pravobranitelj donosi

PRAVILNIK

O POSTUPKU IZBORA I NAČINU RADA UDRUGA REGISTRIRANIH ZA OBAVLJANJE DJELATNOSTI IZ PODRUČJA ZAŠTITE LJUDSKIH PRAVA I NEOVISNIH STRUČNJAKA U NACIONALNOM PREVENTIVNOM MEHANIZMU ZA SPREČAVANJE MUČENJA I DRUGIH OKRUTNIH, NELJUDSKIH ILI PONIŽAVAJUĆIH POSTUPAKA ILI KAŽNJAVANJA

I. OPĆA ODREDBA

Članak 1.

(1) Ovim Pravilnikom propisuje se postupak izbora i način rada udruga registriranih za obavljanje djelatnosti iz područja zaštite ljudskih prava (u daljnjem tekstu: udruga) i neovisnih stručnjaka u obavljanju poslova Nacionalnog preventivnog mehanizma za sprečavanje mučenja i drugih okrutnih, neljudskih ili ponižavajućih postupaka ili kažnjavanja (u daljnjem tekstu: Nacionalni preventivni mehanizam).

(2) Izrazi koji se koriste u ovom Pravilniku, za osobe u muškom rodu, uporabljeni su neutralno i odnose se na muške i ženske osobe.

II. POSTUPAK IZBORA

*Izbor udruga*

Članak 2.

(1) Pučki pravobranitelj bira udruge s kojima surađuje u obavljanju poslova Nacionalnog preventivnog mehanizma.

(2) Postupak izbora udruga pokreće se javnim pozivom pučkog pravobranitelja, koji se objavljuje na službenim internetskim stranicama pučkog pravobranitelja i na druge odgovarajuće načine, najmanje 90 dana prije isteka roka na koji su izabrane. Javnim pozivom pozivaju se udruge da podnesu obrazložene prijedloge za suradnju u obavljanju poslova Nacionalnog preventivnog mehanizma. Rok za podnošenje prijedloga ne može biti kraći od 15 dana niti duži od 30 dana od dana objave poziva.

(3) Pučki pravobranitelj razmotrit će sve podnesene prijedloge koji ispunjavaju uvjete iz javnog poziva.

(4) Pučki pravobranitelj izabrat će udruge u roku od 30 dana od proteka roka za podnošenje prijedloga iz stavka 2. ovoga članka.

(5) Udruge se biraju na vrijeme od dvije godine uz mogućnost ponovnog izbora.

(6) Pučki pravobranitelj s izabranim udrugama sklapa sporazum o suradnji.

Članak 3.

(1) Prijedlog za izbor udruge mora sadržavati:

– naziv i sjedište pravne osobe i ime osobe ovlaštene za zastupanje, te izvadak iz Registra udruga Republike Hrvatske ne stariji od 6 mjeseci, iz kojeg je vidljivo da je udruga registrirana za obavljanje djelatnosti iz područja zaštite ljudskih prava,

– obrazloženje prijedloga koje sadrži i opis aktivnosti kojima se udruga bavi u području promicanja i zaštite ljudskih prava i sloboda, posebice u vezi sa sprečavanjem mučenja i drugih okrutnih, neljudskih ili ponižavajućih postupaka ili kažnjavanja te zaštite osoba lišenih slobode,

– popis članova udruge koji bi sudjelovali u obavljanju poslova Nacionalnog preventivnog mehanizma i njihove životopise,

– Statut udruge.

(2) Prijedlog iz stavka 1. ovoga članka može sadržavati i druge priloge.

Članak 4.

Pučki pravobranitelj može raskinuti sporazum o suradnji iz članka 2. stavka 6. ovoga Pravilnika:

– ako udruga to sama zatraži.

– ako članovi udruge nesavjesno ili neuredno obavljaju povjerene poslove,

– ako članovi udruge ne sudjeluju na stručnim usavršavanjima koje Ured pučkog pravobranitelja organizira ili priznaje kao nužan uvjet za stjecanje znanja potrebnih za rad u Nacionalnom preventivnom mehanizmu,

– ako su članovi udruge spriječeni sudjelovati u obavljanju poslova Nacionalnog preventivnog mehanizma u razdoblju duljem od šest mjeseci ili ako se kontinuirano ne odazivaju pozivu za sudjelovanje u obavljanju poslova Nacionalnog preventivnog mehanizma,

– ako članovi udruge obavljaju poslove Nacionalnog preventivnog mehanizma suprotno Zakonu o Nacionalnom preventivnom mehanizmu i ovom Pravilniku

– ako je udruga prestala djelovati,

– ako nastupe okolnosti nespojive sa sudjelovanjem u obavljanju poslova Nacionalnog preventivnog mehanizma.

Izbor neovisnih stručnjaka

Članak 5.

(1) Neovisne stručnjake koji su uključeni u obavljanje poslova Nacionalnog preventivnog mehanizma bira pučki pravobranitelj uzimajući u obzir kriterije iz čl. 18. st. 2. Fakultativnog protokola uz Konvenciju protiv mučenja i drugih okrutnih, neljudskih ili ponižavajućih postupaka ili kažnjavanja (»Narodne novine – Međunarodni ugovori«, br. 2/05).

(2) Izbor neovisnih stručnjaka pokreće pučki pravobranitelj javnim pozivom koji objavljuje na svojim internetskim stranicama i na druge odgovarajuće načine, najmanje 90 dana prije isteka roka na koji su izabrani. Javnim pozivom pozivaju se neovisni stručnjaci da podnesu obrazložene prijedloge za suradnju u obavljanju poslova Nacionalnog preventivnog mehanizma. Rok za podnošenje prijedloga ne može biti kraći od 15 dana niti duži od 30 dana od dana objave poziva.

(3) Obavijest o javnom pozivu pučki pravobranitelj može dostaviti akademskoj zajednici, strukovnim udruženjima, znanstvenim institucijama i drugim ustanovama i tijelima čiji stručnjaci mogu doprinijeti obavljanju poslova Nacionalnog preventivnog mehanizma.

(4) Pučki pravobranitelj razmotrit će sve podnesene prijedloge koji ispunjavaju uvjete iz javnog poziva.

(5) Pučki pravobranitelj izabrat će neovisne stručnjake u roku od 30 dana od proteka roka za podnošenje prijedloga iz stavka 2. ovoga članka. Pučki pravobranitelj odlukom će odrediti za koje se poslove neovisni stručnjak može uključiti u obavljanje poslova Nacionalnog preventivnog mehanizma.

(6) Neovisni stručnjak bira se na vrijeme od dvije godine uz mogućnost ponovnog izbora.

Članak 6.

(1) Prijedlog za izbor neovisnog stručnjaka mora sadržavati:

– ime, prezime i adresu kandidata,

– životopis kandidata,

– presliku dokaza o završenom preddiplomskom i diplomskom sveučilišnom studiju, odnosno o integriranom preddiplomskom i diplomskom sveučilišnom studiju ili specijalističkom stručnom studiju,

– obrazloženje prijedloga.

(2) Prijedlog iz stavka 1. ovoga članka može sadržavati i druge priloge.

Članak 7.

(1) Pučki pravobranitelj donosi odluku kojom se utvrđuje lista neovisnih stručnjaka (u daljnjem tekstu: lista) koji mogu biti uključeni u obavljanje poslova Nacionalnog preventivnog mehanizma.

(2) Listu iz stavka 1. ovoga članka pučki pravobranitelj objavljuje na svojim internetskim stranicama.

Članak 8.

(1) Pučki pravobranitelj po potrebi može i bez javnog poziva uključiti neovisnog stručnjaka u obavljanje poslova Nacionalnog preventivnog mehanizma.

(2) U slučaju iz stavka 1. ovoga članka neovisni stručnjak neće biti uvršten na listu.

Članak 9.

U obavljanju poslova Nacionalnog preventivnog mehanizma ne može sudjelovati osoba koja je:

– osuđena ili se protiv nje ne vodi kazneni postupak za kazneno djelo koje se progoni po službenoj dužnosti,

– osuđena ili se protiv nje ne vodi postupak za prekršaj s obilježjem nasilja ili za teži prekršaj za koji je propisana kazna zatvora.

Članak 10.

Pučki pravobranitelj može neovisnog stručnjaka brisati s liste:

– ako to sam zatraži,

– ako nesavjesno ili neuredno obavlja povjerene mu poslove,

– ako ne sudjeluje na stručnim usavršavanjima koje Ured pučkog pravobranitelja organizira ili priznaje kao nužan uvjet za stjecanje znanja potrebnih za rad u Nacionalnom preventivnom mehanizmu,

– ako je spriječen sudjelovati u obavljanju poslova Nacionalnog preventivnog mehanizma u razdoblju duljem od šest mjeseci ili ako se kontinuirano ne odaziva pozivu za sudjelovanje u obavljanju poslova Nacionalnog preventivnog mehanizma,

– ako obavlja poslove Nacionalnog preventivnog mehanizma suprotno Zakonu o Nacionalnom preventivnom mehanizmu i ovom Pravilniku,

– ako nastupe okolnosti nespojive sa sudjelovanjem u radu Nacionalnog preventivnog mehanizma.

III. NAČIN RADA

Članak 11.

(1) Članovi udruga i neovisni stručnjaci potpisuju izjavu da će poslove Nacionalnog preventivnog mehanizma obavljati uz prethodni dogovor i po uputama pučkog pravobranitelja, u skladu sa Zakonom o Nacionalnom preventivnom mehanizmu i ovim Pravilnikom te da će čuvati kao tajnu sve podatke koje su saznali obavljajući poslove Nacionalnog preventivnog mehanizma, za vrijeme i nakon prestanka obavljanja poslova.

(2) Osoba koja ne potpiše izjavu iz stavka 1. ovoga članka ne može biti uključena u obavljanje poslova Nacionalnog preventivnog mehanizma.

Članak 12.

(1) Članovi izabranih udruga i neovisni stručnjaci sudjeluju u obilasku mjesta u kojem se nalaze ili bi se mogle nalaziti osobe lišene slobode uz prethodni dogovor s pučkim pravobraniteljem. Obilazak se obavlja po prethodno dogovorenom planu i raspodjeli područja obilaska.

(2) Članovi udruga i neovisni stručnjaci izrađuju dio zapisnika koji sadrži podatke koje su utvrdili tijekom obilaska mjesta u kojima se nalaze ili bi se mogle nalaziti osobe lišene slobode.

(3) Zapisnik iz stavka 2. ovoga članka predstavnici udruga i neovisni stručnjaci dostavljaju pučkom pravobranitelju u roku od 15 dana od dana obilaska.

Članak 13.

Članovi izabranih udruga i neovisni stručnjaci mogu, u svojstvu osobe koja sudjeluje u obavljanju poslova Nacionalnog preventivnog mehanizma, istupati u javnosti samo uz prethodni dogovor s pučkim pravobraniteljem kako svojim nastupom ne bi ugrozili neovisnost i profesionalnost Nacionalnog preventivnog mehanizma.

Članak 14.

(1) Članovi udruga i neovisni stručnjaci imaju pravo na primjerenu naknadu za sudjelovanje u obavljanju poslova Nacionalnog preventivnog mehanizma.

(2) Visinu naknade iz stavka 1. ovoga članka određuje pučki pravobranitelj posebnom odlukom.

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Broj: P.P.R.–25-05-289/15-1

Zagreb, 7. srpnja 2015.

Pučka pravobraniteljica
Lora Vidović, v. r.

77 15.07.2015 Pravilnik o postupku izbora i načinu rada udruga registriranih za obavljanje djelatnosti iz područja zaštite ljudskih prava i neovisnih stručnjaka u Nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja

77 15.07.2015 Pravilnik o postupku izbora i načinu rada udruga registriranih za obavljanje djelatnosti iz područja zaštite ljudskih prava i neovisnih stručnjaka u Nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja

77 15.07.2015 Pravilnik o postupku izbora i načinu rada udruga registriranih za obavljanje djelatnosti iz područja zaštite ljudskih prava i neovisnih stručnjaka u Nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja